Ngrohja Globale
Raport i ri i OKB-së mbi ndryshimet klimatike
Një raport i ri i Kombeve të Bashkuara thotë se bota duhet të ndryshojë burimet energjitike, nga përdorimi i fosileve në burime të pastra energjie për të kontrolluar ndryshimet klimatike. Komisioni Ndërqeveritar për Ndryshimet Klimatike nxorri të dielën raportin e fundit, pas një takimi të shkencëtarëve dhe përfaqësuesve qeveritarë në Berlin. Raporti gjithëpërfshirës pason dy raporte të cilët japin informacione të hollësishme dhe prova mbi ndryshimet klimatike, ndikimit të tyre dhe masave që duhen marrë. Ky projekt masiv diellor në Shkretëtirën Mojave të Kalifornisë do të prodhojë energji të pastër për 140 mijë shtëpi, thotë presidenti i firmës energjitike NRG, David Crane. Ky lloj veprimi duhet të ndërmerret në shkallë globale, thotë Rajendra Pachauri, kryetari i Komisionit Ndërqeveritar mbi Ndryshimin e Klimës. Raporti thotë se niveli i gazeve të dëmshëm që çlirohen në hapësirë duhet të ulet me 40 deri në 70 për qind deri në vitin 2050 për të shmangur ndikimet shkatërruese të një moti të ashpër në një botë më të ngrohtë. Zgjidhjet janë brenda mundësive, thotë Nathaniel Koehane i Fondit të Mbrojtjes së Mjedisit. Burimet e ripërtërishme përbëjnë 8,5 për qind të prodhimit të energjisë botërore dhe, nëse merret parasysh edhe energjia bërthamore, ato shkojnë në 20 për qind. Megjithatë, zoti Koehane thotë se ekziston një mospërputhje mes përpjekjeve ndërkombëtare dhe asaj që duhet bërë. Raporti konstaton se sa më vonë të fillojmë me kontrollin e çlirimit të gazeve, aq më e madhe është kostoja për shëndetin publik dhe mjedisin. Zoti Koehane thotë se votuesit duhet t’i tregojnë qeverive të tyre se ndryshimi klimatik ka rëndësi. Raporti thotë se një dritare mundësie mbetet veprimi i komunitetit ndërkombëtar. Negociatorët e OKB-së po punojnë mbi një marrëveshje të re mbi çlirimin e gazeve të dëmshëm në atmosferë që do të zëvendësonte protokollin e Kiotos, i cili skadoi në vitin 2012.